Source: http://www.ciganikova.sk/
Timestamp: 2016-07-01 02:44:02+00:00

Document:
O mneSvojím narodením 15. septembra 1983 som predbehla Nežnú revolúciu aj samostatnosť Slovenskej republiky. Aj keď život v Bratislave mi ukázal viacero tvárí, nežne revolučnou a zásadovou som zostala dodnes. Samostatnosť a osobitosť v presadzovaní cieľov a myšlienok, v ktoré verím, som preniesla v tom najlepšom zmysle slova do životných postojov k práci, k ľuďom. Vybudovať sieť jaslí a škôlok, bez kapitálu za obdobie 4 rokov nie je náhoda, ale práca, schopnosti, odriekanie a pevná vôľa.Želám si krajší svet, spravodlivejší, aby sa mamon, pokrytectvo dostávali z hlavnej na vedľajšiu koľaj. Snažím sa už dnes prispieť svojou troškou k takémuto svetu. V roku 2004 som s vyznamenaním ukončila stredoškolské štúdium a odišla pracovať do Írska . Tam po prvýkrát zisťujem, že sa viem postarať sama o seba. Pracujem v niekoľkých zamestnaniach súčasne a zdokonaľujem sa v angličtine. Život v inej krajine je ale nepríjemne cudzí a veľmi mi chýba domov. Keď sa v roku 2006 vraciam na Slovensko, začínam nový život, v novom domove, s vlastnou rodinou. Po narodení syna Nikolasa sa plne venujem svojej rodine a štúdiu. Nechcem však vychovávať syna v blízkosti neslávne známeho bratislavského ,,Pentagónu´´. Sťahujem sa a zisťujem, akú ťarchu na rodinný rozpočet môže mať hypotéka. Od roku 2007 pracujem ako obchodný zástupca v Slovenskej legálnej metrológii a odolávam šialenej byrokracii bývalého štátneho podniku. Cenné vedomosti o fungovaní sveta peňazí získavam v roku 2008 ako finančný poradca v Tatra banke. Po narodení druhého syna Tomáška v roku 2008 hľadám cestu, ako spojiť rodinu s prácou. Odchádzam z bankovníctva, ktoré ma baví a začínam mu rozumieť. Po roku na materskej dovolenke otváram prvú pobočku centra HAPPY a od roku 2009 súčasne s podnikaním aj študujem na VŠ ekonómie a manažmentu verejnej správy v Bratislave. O tri roky neskôr mám za sebou prvý stupeň vysokoškolského štúdia s vyznamenaním. Vstupujem do politiky - zatiaľ skôr do jej predsiene ako členka SaS. V roku 2012 a 2013 otváram ďalšie pobočky centier HAPPY a spoločne so šikovnými a srdečnými vychovávateľkami zľahčujeme a skrášľujeme každodennú realitu detí a rodín v našej starostlivosti.Som bežný človek ako vy, nemala som nikdy priateľov na ,,lepších miestach´´, ani majetných rodičov. Svoj život i život mojich detí, držím len vo svojich rukách vďaka svojej každodennej poctivej práci. Chcem zostať dobrou mamou, byť férovou a spoľahlivou političkou, zachovať si duševné zdravie a čisté srdce. Verím, že tak ako som v mladosti odolala nástrahám prostredia, v ktorom som vyrastala, dokážem dnes skúsenejšia a rozumnejšia odolať nástrahám sveta politiky.Som optimistickým človekom s množstvom energie a chuťou stáť na strane ľudí, ktorí veria, že bojovať s korupciou a neprávosťami páchanými na bežných ľuďoch v tomto meste, v tejto krajine sa stále oplatí.Keď vie súd viac, ako sexuálne zneužívané dieťa.Ste rodič, matka. Máte malú dcérku. Keď mala rok a pol, váš manžel podal žiadosť o rozvod. Nie ste zatrpknutá, ste za to vďačná, pretože pre vás to manželstvo bolo tyranským väzením. Prebehne rozvod, malú máte v starostlivosti...
... a otec má určený styk s dieťaťom. Malá má tri a pol roka, keď vám pri prebaľovaní povie: ,,Ale nebudeš mi pchať prsty do riťky a pišulky ako ocko´´. S hrôzou sa začnete pýtať na detaily a vybavovať si všetky náznaky možného zneužívania. Dcérka sa stále viac bráni styku s otcom a nechce k nemu ísť. Musí. Súd rozhodol. Keď vám podrobne popíše a ukáže, čo jej otec doma robil, podávate trestné oznámenie za sexuálne zneužívanie a žiadate dcérku do svojej starostlivosti.
VIDEO - malá ukazuje a opisuje, čo jej otec robil
ČUDNÁ SPRAVODLIVOSŤ
Počas rozhodovania je otcovi upravený styk s dcérou tak, aby u neho nemohla prespávať. Zrejme preto, lebo cez deň k sexuálnemu obťažovaniu prísť nemôže. Len sa modlíte, aby išlo o prehnanú starostlivosť, keď vám ju otec vracia v sobotu večer čerstvo okúpanú, napriek tomu, že ste ju ráno odovzdali čistú. Veci v taške nie sú špinavé.
Na vaše počudovanie a zhrozenie, trestné oznámenie je zamietnuté. Zdá sa vám nemožné, že malá klame. Ale veď súd rozhodol na základe posudkov znalcov, psychológov. Malá sa stále intenzívne bráni styku s otcom a vy jednoducho nemáte srdce ju napriek jej šialenému strachu odvrhnúť, neochrániť, prinútiť ju ísť. Chcete vyhovieť rozhodnutiu súdu, pretože nechcete veci zhoršiť, ale zároveň ste si istá, že jej utrpenie nie je hrané, poznáte predsa svoje dieťa...
VIDEO – Toto bol nútený výkon rozhodnutia zo strany súdu – ako reagovala malá Zoja zverejnil Peter Pčolinský (Sme rodina) na tejto tlačovej besede v čase 11 minút a 17 sekúnd
ZVLÁŠTNE PRAKTIKY A tak žiadate nezávislého znalca o posudok. Nájdete si ale znalca na opačnom konci krajiny... Začínate už byť podozrievavá. Váš ex je totiž vojak vo výsluhe, bývalý príslušník VOS, kde má teda známosti, brata v SISke, jeho otec bývalý poslanec za KSS. A žijeme na Slovensku. Tak ste opatrná. Znalec potvrdí vaše presvedčenie, že dcérka hovorí pravdu. ALE...
Ďalšie prekvapko. Súd zamieta váš posudok, neberie ho do úvahy. Veď je v rozpore s otcovým profilom. Otec podáva sťažnosť na znalca na ministerstvo spravodlivosti za posudok a žiada o odobratie jeho licencie (!). Zároveň súd ZVERUJE medzičasom už šesťročnú dcérku PREDBEŹNE DO STAROSTLIVOSTI OTCA s odôvodnením, že ste malú nedali otcovi podľa rozhodnutia súdu. Súd neberie do úvahy, že ste ju zbalili a pripravili na to, že má k otcovi ísť. Že ste sa snažili otcovi malú odovzdať, ale ona sama nechcela. A tak podávate ďalšie dôkazy, trestné oznámenie podávajú ďalší členovia vašej rodiny a žiadate súd o urýchlené zrušenie opatrenia a vrátenie dcérky do vašich rúk. Napriek naliehaniu a vážnosti prípadu, súd si dáva načas, odpoveď neprichádza...
TRÁPENIE NEKONČÍ A tak si otec príde po malú znova. Ona znova reaguje plačom a odmietaním. Aktívne sa bráni odchodu s otcom. Pred pár minútami ešte šťastné, hravé, štebotavé dievčatko teraz plače, prosí, nechce ísť k otcovi, vás sa nepustí ani na chvíľu - chce zostať s vami. S očami plnými sĺz na vás hľadí a nalieha, prosí vás. Schováva sa pod váš sveter a ťahá sa späť domov. Šesť ročné bezbranné dieťa! Vaše dieťa! Našťastie zasiahnu pracovníci zo sociálno právnej ochrany detí a nariadia, aby ste v jej záujme zobrala dcérku domov. Otcovi vysvetľujú, že sa snažia ochrániť jeho vlastnú dcérku a že má prísť o pár dní na úrad, urobiť záznam a dohodnúť ďalší postup. Otec neustále nalieha a opakuje sociálnej kuratele, že je v práve a že trvá na tom, aby malá bola naložená do jeho auta, kde čaká jeho priateľka. Keď sa pracovníci sociálky nedajú, pýta sa ich priamo, až zastrašujúco, či budú znášať trestnoprávne dôsledky. Pracovníci mu vysvetľujú, že oni majú túto kompetenciu a vidiac reakcie dievčatka momentálne nemôžu rozhodnúť inak.
Otec obviňuje a uráža rad radom všetkých, ktorých ste v beznádeji za tie roky zburcovali a prosili o pomoc pre svoje dieťa. Človek sa až diví, kde otec, ktorého takýmto spôsobom odmieta vlastné dieťa berie toľko sebaistoty. Márne hľadáte v jeho tvári prejav slabosti či empatie. Obviňuje pracovníčku občianskeho združenia, ktorá sa roky venuje ochrane rodín a detí, ženu, ktorá svoju energiu, život, srdce a mnohokrát aj vlastné bezpečie podriaďuje roky ochrane slabších. Obviňuje poslancov, ktorých táto kauza nenechala chladnými a svojou prítomnosťou sa snažia upozorniť verejnosť a médiá, vyvinúť tlak na parlament a kompetentných, aby sa touto kauzou vážne zaoberali. Obviňuje i médiá a nakoniec aj zúčastnených sociálnych pracovníkov. Títo sa však nedajú a trvajú na svojom. Vy odchádzate s dcérkou domov a keď sa konečne ukľudní, vezmete ju s úľavou za kamarátmi na návštevu, kam predtým chcela ísť. Nech len preboha na posledné minúty čím skôr zabudne. Zatiaľ... aspoň zatiaľ ste spolu. Aspoň zatiaľ viete, že vaše dieťa je v bezpečí... dokedy?
VIDEO – posledné odoberanie Zojky a príchod polície Medzičasom otec napriek jasnému a jednoznačnému rozhodnutiu sociálnych kurátorov volá políciu. Nerešpektuje ich rozhodnutie a už vôbec nerešpektuje rozhodnutie svojho vlastného dieťaťa. Po príchode sú pracovníci polície upozornení a oboznámení so situáciou aj s tým, že sociálka rozhodla pozastaviť odoberanie malej. Príslušníci neprejavia záujem o prezretie existujúceho záznamu, na naliehanie otca a po tom, čo im pred nosom máva rozsudkom sa rozhodnú, zrejme na príkaz nadriadených, situáciu radikálne riešiť. Aj keď im nikto neotvára, dostanú sa do domu a idú malú vystaviť podobnej scénke, akú zažila už toľkokrát, naposledy pred niekoľkými minútami. Doma však nikoho nenájdu... pre tentokrát... Otec odchádza spred brány s úmyslom podať na vás trestné oznámenie – za marenie výkonu súdneho rozhodnutia.
Bohužiaľ nie. Čo by ste robili v takejto situácii? Musím sa priznať, že o prípad sa nezaujímam dlho. Zaregistrovala som vyššie linkovanú tlačovú besedu Petra Pčolinského z hnutia Sme rodina, na ktorej o tomto prípade informoval. Pri poslednom odoberaní bol osobne prítomný aj Milan Krajniak z tohto hnutia. A zaregistrovala som tiež články zverejnené Monikou Onderkovou z OZ Deti patria rodičom, ktorá o tomto prípade informovala verejnosť veľmi podrobne a bila sa za malú ako tiger. Bola som spokojná. Veď teraz, keď to vyšlo najavo, otca s dobrými známosťami už nebude nikto kryť... Ale zrejme som bola naivná. Po telefonáte našej spoločnej známej (mojej a zojkinej maminy) a žiadosti o pomoc som zostala vydesená ako je toto vôbec možné a prečo súdy ešte nerozhodli v naliehavom záujme dieťaťa. Od 27.05.2016 majú podaný návrh na vydanie predbežného opatrenia! Ako to, že sa nič nezmenilo a Zojka je stále v starostlivosti otca?! Otca, ktorý ani brvou nemihne, keď sa pozerá na to, akú panickú hrôzu má z neho jeho vlastné dieťa. Otca, o ktorom ona sama tvrdí, že ju bije, že jej vraví, že už nikdy neuvidí svoju mamičku, že jej nová mamička bude jeho nová priateľka, že keď nezje polievku, ktorá jej nechutí búcha ju po hlave pri stole, a robí jej veci, ktoré jej otec nikdy NESMIE robiť! Nerozumiem tým, ktorí nepočúvajú čo Zoja hovorí a ako prosí o pomoc.
Áno, možno si poviete, že nie som veľmi objektívna. Ale ja, nehľadím na matku ani otca, iba počúvam čo Zojka hovorí! O deti v Zojinom veku sa starám už 7 rokov – som zriaďovateľkou detských jaslí a škôlok a neverím, že si to malá vymýšľa. Skôr verím, že na Slovensku je možné si vďaka známostiam vybaviť takmer čokoľvek. Ak jednoducho dieťa v jej veku je schopné povedať svoj názor, v ktorom jasne deklaruje, že nechce byť s otcom, má sa na to brať ohľad a nie jednanie v štýle: nechceš? Tak my Ti ukážeme, kto je tu pán! Dá sa vôbec nariadiť láska k niekomu, kto stratil vašu dôveru? DRUCKER vs. VLÁDNY VALECDrucker vs. vládny valec
21.5.2016 o 13:12 | Karma článku: 12.69 | Prečítané 4369-krát
Čumím ako teliatko na nové vráta. Ten minister zdravotníctva sa správa čudne. Tomáš Drucker najprv urobí personálne čistky na UPZS (Úrad pre dohľad nad zdravotnou starostlivosťou) a vo VšZP (Všeobecná zdravotná poisťovňa),...
... potom sa nechá počuť, že do dozornej rady VšZP nominuje aj opozíciu, potom príde na zdravotnícky výbor predstaviť budúce šéfa Všeobecky, do svojich radov povolá Tomáša Szalaya, ktorý je autorom výroku: ,,Smer je názorovo vyprázdnený a v zdravotníctve to platí dvojnásobne´´. Pomyselným vrcholom nakoniec je, že podá trestné oznámenie v kauze tunelovania ZZS, na ktorú som upozornila.
DRUCKER PODÁVA TRESTNÉ OZNÁMENIE NA RAŠIHO
Obrazne povedané, minister Drucker dáva týmto krokom trestné oznámenie na svojho predchodcu v prvej Ficovej vláde Richarda Rašiho. Som úprimne zmätená. Neviem, ako na takúto hru reagovať. Čomu vlastne veriť? Drucker sa tvári akoby bol slobodný a tieto rozviazané ruky naozaj výrazne demonštruje. Až by som povedala, že sa tým vysmieva všetkým predošlým i terajším členom smeráckej vlády. Nevídaná to odvaha...
Dobiedza otázka, ako vysoko a dokedy bude môcť nový šéf zdravotníckeho rezortu skákať. Obávam sa, že prvým limitom je už Miroslav Vaďura, bývalý šéf VšZP. Nový šéf poisťovne ho „presídlil“ na pozíciu riaditeľa ekonomickej sekcie s rozprávkovým platom a najmä širokými kompetenciami. Toto je už viac v súlade so smeráckou mentalitou – zavrieť ústa verejnosti naoko. Budem dúfať, že toto je iba dočasná dezorientácia a že minister bude vo svojom ráznom konaní pokračovať tak, ako doteraz. Bola by škoda kvôli nejakým Vaďurom prísť o svoje dobré meno. Lebo na rozdiel od mnohých iných, Tomáš Drucker má o čo prísť.
AK JE NIEČO DOBRÉ, VRAVÍME, ŽE JE TO DOBRÉ. SME TOTIŽ SLOBODNÍ.
Viem, zvykneme poukazovať na prešľapy a zlodejiny vládnucich strán, nie chváliť. Je to však skôr preto, lebo chváliť zväčša nie je veľmi čo, ale zlodejín býva požehnane. Je jedno, akú farbu má moje politické tričko, dobré treba pomenovať. V tomto je naozaj na mieste ministra pochváliť.
AK JE NIEČO DOBRÉ, A NIE JE TO ČERVENÉ, VRAVIA, ŽE JE TO ZLÉ. SÚ TOTIŽ VAZALMI.
V akom rozpore je jeho pôsobenie a konanie s konaním poslancov vládnej strany, ktorí sa rozhodli hlasovať podľa záujmov svojho šéfa a nie podľa vlastného vedomia a svedomia. Teda určite aspoň niektorí. SaS podala do parlamentu 40 zákonov, ktoré sa dajú okamžite zrealizovať bez vplyvu na štátny rozpočet. Všetky majú spoločné jedno – uľahčujú život ľuďom. A väčšina z nich je obsiahnutá v predvolebných programoch strán Most a Sieť, niektoré dokonca aj v programe SNS. Vládna koalícia, napriek tomu, že sama nepredložila nič, nám neschválila ani jediný zákon. Dôvody?
„Neprišli ste sa vopred dohodnúť“, hovorí Béla Bugár. Trápne alibi. Na dohody o zákonoch medzi opozíciou a koalíciou nie je zákulisie, ale parlament. Snáď si predseda Mostu-Híd nemyslí, že koalícia bude určovať tempo i témy opozície. Žeby už zabudol, na akej strane bol pred voľbami? Zabudol, chudák, zabudol.
Ak má charakter rozhodovať, ako to tvrdili kolegovia z Mostu, nemôžu od nás chcieť, aby sme v predklone prišli orodovať za zákon, ktorý bráni exekútorom účtovať si bezhraničné úrokyk istine a ničiť tak životy bežných ľudí. Vari zabudol Béla Bugár, že za mnohé zákony v minulosti on i jeho poslanci hlasovali? Veru zabudol, chudák, zabudol.
,,Nemá to hlavu ani pätu´´ vraví predseda SNS Andrej Danko paušálne o všetkých 40tich návrhoch zákonov. O tých istých zákonoch, ktoré pred voľbami do neba chválil. O tých istých, ktorých podstata je súčasťou i jeho vlastného volebného programu. Vraví to o tých istých zákonoch, ktoré sú súčasťou volebného programu SaS a ktoré štyri nezávislé odborné inštitúcie označili za najlepší. Vraví to o zákonoch, ktoré boli prediskutované s podnikateľmi a zamestnávateľmi - RUZ (Republiková únia zamestnávateľov), SOPK (Slovenská obchodná a priemyselná komora), AZZZ (asociácia zam. zväzov a združení) ZPS (Združenie podnikateľov Slovenska), SAMP (Slovenská asociácia malých a stredných podnikov a živnostníkov). Tí všetci sa zhodli, že tieto zákony jednoznačne zlepšujú podnikateľské prostredie a podporujú ich.
Niečo mi vraví, že príčína neschválenia zákonov – napríklad toto, kde sa hovorí o predĺžení, zjednotení a stabilizácii otváracích hodín úradov, je niekde inde ako v hlave a päte. Myslím si, že táto koalícia je väzením so zlatými mrežami, kde dozorcovia Fico a Kaliňák vládnu tvrdou rukou a „priateľsky“ pripomínajú uväzneným, že trestom za neuposlúchnutie je vyhnanstvo od vládneho koryta. Ale ten Drucker, ten im, ľudia, akosi lezie z tej zlatej cely von. Alebo to len dobre hrá?NÁRODNÁ ZRADANárodná zrada?
Vyše týždňa sme sa v slovenskom parlamente zhovárali o tom, ako tretia vláda R. Fica nastavila program na najbližšie štyri roky. Nie je to žiadna sranda. To, čo sa tu upieklo, bude musieť národ zjesť. Ale bude mu to aj chutiť? A komu vlastne? Za akých podmienok? Koho to naozaj posilní, a koho, naopak, oslabí, ak ešte vôbec budú vládať byť slabšími? Pretože všetci veľmi dobre tušíme, že niekto bude ťahať za kratší koniec.
Ak sa Vám nechce čítať, tu je link na môj prejav k PVV v parlamente. Ale zatiaľ mi to lepšie píše ako hovorí :)
VRAJ STABILITA
Programové vyhlásenie vlády (PVV) si dáva za cieľ spoločenskú a politickú stabilitu. Spoločenská a politická stabilita sa dá dosiahnuť tak, že sa v konaní od veci prejde ku konaniu k obsahu veci. Takže sa prejde od kvetnatých slov k merateľným hodnotám a tým sa posilní nielen demokracia na Slovensku, ale ja hospodárstvo a iné oblasti spoločenského života. Ak začneme svoje zámery a výsledky svojej práce viac merať a hodnotiť, dosiahneme spoločenskú a politickú stabilitu, rozumej funkčný štát v ktorom sa oplatí pracovať, podnikať a žiť.
Posilnenie spoločenskej stability znamená akceptovať požiadavky voličov, brať svoj politický mandát vážne a najmä plniť predvolebné sľuby. Od predstaviteľov strán SIEŤ a MOST-HÍD zaznel v predvolebnom zápase verejný prísľub o nevstúpení do vlády s Ficom resp. so stranou Smer SD. Porušením tohto sľubu výrazne a vedome oslabili svoj vlastný mandát a legitimitu svojho bytia vo vláde. Za moc vymenili svoju dôveryhodnosť a podviedli tak veľkú časť voličov. Tým je táto kapitola spoločenskej a politickej stability pre uvedené 2 politické subjekty v demokratickej spoločnosti uzatvorená.
Viem, poviete mi - inak sa nedalo, museli sme. Budete mi skúšať tvrdiť, že to ten či tamten za to môže. Ja sa vás na oplátku pýtam... Bol by možný vznik tretej smeráckej vlády, keby ste tak ochotne neotočili? Ako by to asi vyzeralo s atmosférou v spoločnosti? S nádejou ľudí? Keby ste dali šancu vzniku pravicovej vláde a tým aj šancu uvoľniť ruky prokuratúre, polícii, súdom?
Každý jeden zvolený poslanec SIEŤe a MOSTu-HÍD si mal prehodnotiť svoje hlasovanie o PVV a zdôrazňujem, že išlo aj o hlasovanie o dôvere vláde. Každý z nich si to mal zvážiť, pretože ak hodnotový základ, na ktorom stojí toto PVV, vykazuje podstatné závady, všetko, čo sa na ňom vybuduje, bude chatrné a nedôveryhodné. Ďalšie variácie a kombinácie, pokiaľ ide o zostavenie vlády a o zodpovednosť, mali nadmieru zodpovední politici nechať na ľudí, a nie na svojich vládnych ambíciách. Všímať si vôľu ľudí tejto krajiny, ktorí im dali hlas práve aj z dôvodu, že "charakter rozhoduje" alebo, že "dobrý štát slúži ľuďom". Politická stabilita postavená na podvode je postavená na vode. A vyjadriť dôveru podvodu ja jednoducho nemôžem.
KONTINUITA ZNEUŽÍVANIA MOCI
A teraz k vecnému obsahu – v PVV mi chýbajú presne vymedzené oblasti kontinuity, v ktorých vláda bude pokračovať. Pretože, ak má záujem pokračovať v kontinuálnom podporovaní korupcie, vo feudálnom vládnutí a poňatí moci, pokračovať v kontinuite v nefunkčnom zdravotníctve, v zaostávajúcom školstve v rámci EU, chorom súdnictve, polícii a prokuratúre - zvlášť pri odhaľovaní trestných činov, s množstvom súdnych prieťahov a nekonečných, rokmi neuzavretých súdnych sporov, tak to je kontinuita na zaplakanie. Hľadať kontinuitu a pokrok v posledných 4 rokoch pri podpore malého a streného podnikania by chcelo veľkú lupu. Nájsť celospoločensky prospešné ustanovenia zákonov prijatých počas minulého volebného obdobia, ktorým by bývalá vláda uľahčila alebo podporila plošne malých a stredných podnikateľov s konkrétnymi výsledkami, sa nedá. Ibaže by sme zavreli obe oči a spomenuli si na korupčné schémy okolo rozdávania európskych fondov, štátnych zákaziek a dotácií vybraným podnikateľským skupinám.
Roky sa dehonestovala parlamentná kultúra a spolupráca. Hľadanie riešení s opozíciou bola výnimočnosť, ktorá neraz skončila rozporuplnými výsledkami, ako pri novele ústavy, kde sa manželstvo muža a ženy (stav, ktorý už aj tak existoval) zabetónovalo homofóbmi. Zosmiešňovanie, podceňovanie, dehonestácia, to boli doterajšie vládne zbrane. Tento všadeprítomný postoj sa rýchlo etabloval aj do celospoločenskej atmosféry, kde existovali iba naši - smerácki a príp. oligarchickí klienti – tí mali permanentku do všetkých oblastí politického, spoločenského, ale aj hospodárskeho života.
Ak nezačne byť dôvodom vysokej životnej úrovne ľudí rozhľad, vzdelanosť, schopnosti, ale skupinové partikulárne hospodárske a politické záujmy, ak nebude výsledkom ľudskej činnosti zmysluplná práca, ale zháňanie konexií a korupcia, ak vysoké školstvo bude uspokojovať len dopyt po nekvalitnom vzdelávaní, slovenský národ zdegraduje. SEN O SOCIÁLNOM ŠTÁTE
Vláda presadzuje myšlienku dobre spravovaného a dobre fungujúceho sociálneho štátu už pomaly 10 rokov. Ja som stále neprišla na to, čo s tou myšlienkou vlastne urobila. Ako ju pretavila do praxe. Chudobné regióny sú stále chudobné. Počet ľudí odkázaných na štátne dávky je takmer stabilný, rómske segregované spoločenstvá sú stále segregované a tie hladové doliny sú vraj stále hladové. A teraz sa vláda podľa jej PV pripravuje snívať ďalší sen o sociálnom štáte. Keďže nikdy netreba prestať snívať, držím jej palce, aby ju z myšlienok nevytrhla tvrdá realita. Napríklad tá, že niekto tie prerozdeľované hodnoty musí najskôr vytvoriť, a ten niekto nebude ani štát, ani kamarát veľkopodnikateľ čerpajúci dotácie. Bude to malý, stredný podnikateľ, bude to živnostník, bude to zamestnanec a ten na to aby mohol tvoriť, potrebuje okrem času, priestoru a skutočnej právnej ochrany, aj silu, chuť a stabilné legislatívne prostredie.
ROZVOJ LEN PRE SPRIAZNENÝCH?
V PVV čítam, že na napĺňanie cieľa účasti súkromného sektora na rozvojovej spolupráci sa využijú finančné aj nefinančné nástroje. Veľmi rada by som verila, že príležitosti dostanú všetci tí, ktorí budú mať preukázateľne najlepšie projekty s dosiahnuteľnými hodnotiteľnými hospodárskymi výsledkami. A nebude o tom rozhodovať len novozriadený styčný koaličný dôstojník, ale tím odborníkov na základe vopred stanovených pravidiel. Veľmi rada by som verila všetkým tým vznešeným predsavzatiam, ale už sa nechcem sklamať. Preto uverím, až keď uvidím.
Kolegovia z vládnej koalície môžu začať napríklad tým, že pre lepšie verejné rozhodovanie prizve do rozhodovacej a kontrolnej činnosti štátnych inštitúcií aj opozíciu. Nič sa tým nepokazí, naopak vylepší, pretože bude lepšie fungovať systém bŕzd a protiváh, rozšíri sa optika videnia pre lepšie verejné rozhodovanie. Strategické investície a efektívne verejné investície spolu s využívaním fondov Európskej únie nás za bývalej vlády stáli stratu obrovských hodnôt - materiálnych, ale najmä morálnych. Už by sme mohli nechať novinárov odpočinúť si a zredukovať takmer denné tlačové besedy o rozkrádaní tohto štátu na cyklus postavený aspoň na mesačnej báze. A keďže veta o podpore korupcie na Slovensku v PVV nie je, zrejme vypadla, verím, že s ňou vypadnú aj nekalé praktiky vysoko postavených úradníkov. Takže pre efektívne verejné investície nebude ani tak dôležité ako, ale kto pri tomto riadení bude personálne stáť. Hlásime sa ako opozícia do kontrolných orgánov tak pre využívanie fondov EÚ, ako aj na Úrad pre verejné obstarávanie, do Najvyššieho kontrolného úradu, Úradu pre dohľad, Regulačného úradu a ďalších.
VRAJ ĎALŠIE ZJEDNODUŠENIE ADMINISTRATÍVNEJ ZÁŤAŽE :)
Citát: „V oblasti využívania európskych štrukturálnych fondov sa prijíma ďalšie zjednodušenie procesu implementácie EŠIF s cieľom znížiť administratívnu záťaž pre prijímateľov a subjekty zapojené do tohto procesu.“ Zdôrazňujem slovo ďalšie, lebo som ešte v tejto krajine nestretla človeka, ktorý by mi povedal, že v niečom bola administratívna záťaž za vlády R. Fica zjednodušená. Slovíčko ďalšie zjednodušenie je v tomto kontexte zbytočné, stačí ak príde k situácii, že namiesto 100 notársky overených dokladov, 5-krát kopírovaných a poslaných na 5 rôznych miest v jednej budove pre totožnú štátnu inštitúciu, ďalších 10 elektronických hlásení a 150 kontrol, bude stačiť iba jedenkrát. Za takýto výsledok 1-krát a dosť vopred všetkým ďakujem a ocením ho nielen pri eurofondoch, ale najmä pri bežnom styku človeka s úradmi.
Prioritne vítam oblasť zdravotníctva v PVV, niektoré podstatné oblasti zmien sú podchytené. Beriem ich s rešpektom, pretože už od roku 2012 podľa predchádzajúceho PVV máme na Slovensku ideálny stav, zabezpečenú starostlivosť o zdravie – zdravého občana, vyliečeného pacienta a spokojných zdravotníkov, ktorí sa nám len tak z dlhej chvíle sem –tam zúčastnia na protestoch.
Verím že rozumnou komunikáciou, faktami a konštruktívnou politikou nám zostáva iba tešiť sa spolu s novým ministrom na hodnotovo zameranú spoluprácu v dobrom aj v zlom.
LEGÁLNE ZVOLENÍ BEZ LEGITIMITY PODVÁDZAŤ
Pre mňa ako poslanca NR SR bude najvyšším zadosťučinením, ak sa pre spoločenskú a politickú stabilitu prioritne vrátime k základnému pilieru štátu a reálne začneme uplatňovať oddelenosť štátnej moci, teda zvlášť zákonodarnej, výkonnej a súdnej moci. Nie ako je dnes - zliate do jedného mocou riadeného celku, ovládaného niekoľkými ľuďmi, systémom vyhraj voľby a môžeš všetko.
Na záver môjho prejavu k PVV som v pléne vyzvala všetkých kolegov zvolených za stranu Sieť a Most-Híd, aby napriek udomácneniu sa vo vládnej pozícii, predsa len zvážili požiadavky a túžby občanov, aby zvážili aj kritický a ostrý obsah slov opozičných kolegov, pretože v ich podstate, akokoľvek kritickej je pravda. Boli síce legálne zvolení, ale nezískali legitímne právo podvádzať. Vyzvala som všetkých kolegov, aby nedali hlas tomuto vládnemu programu, lebo iba tak môžu napraviť hrubú chybu, ktorá bola urobená krátko po voľbách. Dnes by sme tu nemuseli špiritizovať nad nekonečne vágnymi sľubmi, nudnými úradníckymi súvetiami, ale mali by sme pred sebou úžasné dobrodružstvo meniť Slovensko k lepšiemu. Mali by sme morálnu prevahu a podporu našich ľudí.
Dôveru tretej vláde Roberta Fica nakoniec parlament vyjadril. Budeme veľmi svedomito strážiť, ako s ňou bude narábať.
Volám sa Janka Cigániková a spolu s kolegami z SaS bojujeme v parlamente za to, aby sa na Slovensku oplatilo pracovať, podnikať a žiť. Ak pre nás máte nejaký podnet, alebo potrebujete pomôcť, napíšte mi na janka@ciganikova.sk.
Materiály zo zastupiteľstvaPravidelne zverejňujem materiály zo stastupiteľstva, tak ako som to pred voľbami i sľúbila. Riadenie úradu kontrolujme všetci.BlogPrečítajte si o mojej práci, o mne a o všetkom čo snažim robiť v živote pre seba a pre Vás.

References: súd 
 Súd 
 súd 
 Súd 
 súd 
 Súd 
 súd 
 súd